חנוך דניאל וגנר

חנוך דניאל (דני) וגנר (נולד ב-26 בדצמבר 1953) הוא מדען חומרים ישראלי, פרופסור אמריטוס בפקולטה לכימיה במכון ויצמן למדע. מומחה לחקר המיקרומכניקה של חומרים מרוכבים. חתן פרס לנדאו לשנת 2014 וזוכה מדליית ההצטיינות של החברה האמריקאית לחומרים מרוכבים לשנת 2016.

 ביוגרפיה 
חנוך דניאל וגנר נולד בתל אביב. בנם הבכור של פולט (לבית קרל) ובנימין וגנר, ניצולי השואה שעלו מבלגיה ב-1949, אח למישל. סבו, דוד וגנר (במקור זילברקסטן), היה עיתונאי. בהיותו כבן שנתיים שב עם משפחתו לבלגיה וגדל באנדרלכט, פרוור של בריסל.

את לימודיו לתואר ראשון (ליצנזיה) בפיזיקה עשה באוניברסיטה החופשית של בריסל והשלים אותם ב-1975. מיד לאחר מכן עלה לישראל ולמד לתואר שני ושלישי במדעי החומרים באוניברסיטה העברית בירושלים, בהנחיית פרופ' גד מרום ופרופ' יצחק רומן. במהלך הלימודים לתואר דוקטור שירת בנח"ל בקיבוץ מעיין ברוך. עבודת הדוקטורט שלו, שהוגשה ב-1982, נשאה את הכותרת "תכונות אלסטיות ושבירה של חומרים מרוכבים היברידיים". לאחר מכן יצא לארצות הברית וביצע השתלמות בתר-דוקטורט במחלקה להנדסת מכונות וחלל באוניברסיטת קורנל, בהנחיית פרופ' לי פיניקס.

עם שובו לישראל ב-1986 הצטרף בדרגת מדען לסגל המחלקה לחומרים ופני שטח במכון ויצמן למדע, לימים המחלקה לכימיה מולקולרית ומדע החומרים. בשנה שלאחר מכן מונה למדען בכיר, ב-1991 לפרופסור חבר וב-2000 לפרופסור מן המניין. ב-2024 יצא לגמלאות אך ממשיך לעסוק במחקר פעיל. עד לפרישתו היה מחזיק הקתדרה הפרופסוריאלית למדעי החומרים ע"ש ליביו נורזי.

וגנר שימש חוקר אורח במעבדות המחקר של חברת אקסון מוביל, באוניברסיטה הטכנית של המבורג-הרבורג, באקול נורמל סופרייר, במרכז המחקר פול פסקל וב-CNRS, וכן במכון מקס פלאנק לקולואידים וממשקים בגולם-פוסטדאם.

 מחקר 
מחקרו של וגנר מתמקד במכניקה ובפיזיקה של חומרים מרוכבים בפן הניסיוני ובבניית מודלים להבנת ההתנהגות המכנית של חומרים מרוכבים בסקאלת המיקרו והננו. כך, וגנר חוקר מיקרומכניקה של חומרים חדשים מעשי ידי אדם, לרבות ננו-צינוריות פחמן, גרפן וננו-חומרים מרוכבים, וכן המכניקה של חומרים מרוכבים ביולוגיים כגון עצם, דנטין, מחטי סיליקון ספוגיות, שריונות של צבים, קוטיקולה של עקרבים וכן הידבקות תאית. כמו כן, בקבוצתו נחקרו יישומים של חומרים מרוכבים סינתטיים הכוללים מגיני חום לכניסה חוזרת לאטמוספירה עבור חלליות, עיצובים חדשים למטוסים (כגון איירבוס A380 ובואינג 787), חכות דיג, מחבטי טניס, שלדות אופניים ומרכבי מכוניות מרוץ, מצעים לפאנלים סולאריים, וטלסקופים מסלוליים. לאורך השנים חיבר וגנר למעלה מ-350 מאמרים ומספר פרקים בספרים.

 פרסים והוקרה 
 יו"ר נבחר של ועידת גורדון לחקר חומרים מרוכבים (2000)
 פרס גוטווירט (2010)
 פרס כריסטופל פלנטין למדע (2014)
 פרס לנדאו לאמנויות ומדעים מטעם מפעל הפיס (2014)
 מדליית ההצטיינות של החברה האמריקאית לחומרים מרוכבים (2016)
 פרס החברה הישראלית לוואקום (2019)
 חבר האקדמיה אירופיאה (2020)
 חבר האקדמיה האירופית למדעים ואמנויות (2022)
 פרס החברה האמריקאית לחומרים מרוכבים (2023)

 חיים אישיים 
מאז 1982 נשוי לד"ר לינדה וגנר (לבית ינקילויץ), מטפלת קוגניטיבית-התפתחותית, אב לשני בנים ובת וסב לשלושה. מתגורר במכון ויצמן, דובר צרפתית וספרדית.

 כדורגל 
בנערותו שיחק וגנר בשורות נבחרת הנוער של אנדרלכט ובקבוצת מכבי בריסל. לאחר עלייתו לישראל היה חבר בנבחרת בלגיה למכביה ב-1977 וב-1981. שיחק שנה אחת בקבוצת הפועל ירושלים, בסיומה החליט להקדיש רוב מרצו למדע והחל לשחק בקבוצת הכדורגל הסטודנטיאלית אס"א ירושלים, ששיחקה אז בליגה ג'. במהלך שהותו המחקרית בארצות הברית שיחק בקבוצת הכדורגל האוניברסיטאית אית'קה יונייטד וכן ארגן קבוצת כדורגל במכון ויצמן. המשיך לשחק עד גיל 64.

 גנאלוגיה 
מאז 1995 חוקר וגנר את ההיסטוריה של משפחתו, ששורשיה בעיירות שונות בפולין (ורשה, לודז', זדונסקה וולה, לובלין ועוד), והצליח להתחקות אחר אבותיו עד המאה ה-16. ב-2001 יזם את "מיזם מפקד התצלומים" בבית העלמין היהודי של זדונסקה וולה, שארך כ-7 שנים עד להשלמתו. וגנר עוסק בגנאלוגיה באופן מקצועי, לרבות בהיבטיה המדעיים, ויחד עם ד"ר נוויל למדן ארגן במכון ויצמן כנס בינלאומי ראשון מסוגו שעסק בגנאלוגיה מדעית. כיהן כיו"ר המכון הבינלאומי לגנאלוגיה יהודית וכיו"ר ארגון התושבים לשעבר של זדונסקה וולה, וכן היה חבר בשורה של ועדות אקדמיות וארגוניות לגנאלוגיה יהודית. חיבר למעלה מ-30 מאמרים גנאלוגיים שפורסמו בכתבי עת וכן ערך מספר ספרים העוסקים במחקר גנאלוגי. וגנר הוא אזרח כבוד של זדונסקה וולה (2006) ונבחר ליקיר האגודה הישראלית לגנאלוגיה (2009).
 ספריו 
 H. Daniel Wagner (Editor), Selected Lectures on Genealogy: An Introduction to Scientific Tools, Weizmann Institute of Science (2013).
 Hanoch Daniel Wagner (Editor), Current Trends and Topics in Jewish Genealogy, MDPI (2024).
 Daniel Wagner, Monsieur Benny – Dialogues inachevés (in French). Editions L'Harmattan (2017).
 קישורים חיצוניים 


 הערות שוליים 

קטגוריה:כימאים ישראלים
קטגוריה:גנאלוגים יהודים
קטגוריה:כדורגלני הפועל ירושלים
קטגוריה:סגל מכון ויצמן למדע: כימיה
קטגוריה:רחובות: אישים
קטגוריה:עולים בשנות ה-1970
קטגוריה:ישראלים שנולדו ב-1953